Alle rådets medlemmer er enige om at NRK fortjener kritikk for å ha gjort det vanskelig for kvinner å delta i den offentlige debatten, og mange oppfatter sketsjen som hevn.

VURDERER Å ANMELDE: Kari Jaquesson søker juridisk hjelp Foto: Arne Raanaas / NRK

– Jeg har ikke lest kritikken fra Kringkastingsrådet ennå, men jeg tror alle klagerne, 660 stykker, ønsker seg en forsikring fra NRK om at statskanalen skal gjøre det mindre vanskelig for kvinner å ytre seg, sier Jaquesson. Hun fikk ikke selv være til stede på møtet, men det fikk en av de andre klagerne.

Avsky

– Vi reagerer med avsky på at lisenspengene brukes til produksjon av porno, sa innleder Daisy Elizabeth Sjursø fra Kvinnefronten.

UAKSEPTABELT: Personlig føler jeg jeg ikke kan uttrykke meg trygt i statskanalen, sa Daisy Elizabeth Sjursø fra Kvinnefronten. Foto: Nina Didriksen / NRK

Klagerne mener NRK og Trygdekontoret sjikanerer kvinner og meningsmotstandere med sin sketsj, som viser to skuespillere fremstille sex mellom programleder Thomas Seltzer og Kari Jaquesson.

Kvinner i debatt

Nesten alle Kringkastingsrådets medlemmer er enige om at NRK fortjener kritikk for å ha gjort det vanskelig for kvinner å delta i den offentlige debatten.

Kringkastingssjef Thor Gjermund Eriksen understreket at det aldri har vært NRKs hensikt å skremme noen til taushet i offentligheten.

– Vi må heller aldri komme dit hen at satire ikke har en plass i NRKs programmer, sa han.

«Hevnporno»

– Å lage pornosketsjer er ikke veien å gå for å invitere kvinner til debatt. NRK, ved Thomas Seltzer, har behandlet meningsmotstander Jaquesson helt uakseptabelt, under dekke av satire og humor, sa Sjursø, som også kalte sketsjen «hevnporno».

Elin Ørjasæter sier at hun for en gangs skyld er enig med Kvinnefronten.

– Dette er å «ta igjen» overfor meningsmotstandere. Måten NRK trekker inn navnet til Kari Jaquesson er overhodet ikke morsomt og NRK har opptrådt arrogant i ettertid, sier hun.

Trygdekontorets pornosatire om tabuer i norsk offentlighet Du trenger javascript for å se video.

– Platt og kvalmende

Nesten ingen i Kringkastingsrådet synes sketsjen er morsom.

– Jeg synes den er platt, flau og kvalmende, sa Beate Bø Nilsen. I likhet med flere andre, synes hun det er graverende at det hun kaller sjikane, også rammer Kari Jaquessons barn. Jaquesson henvendte seg til NRK for å stanse sketsjen «av hensyn til sin mindreårige sønn»

Kari Jaquesson har tidligere sagt til NRK at hun vil oppsøke juridisk rådgivning før hun eventuelt anmelder NRK for brudd på sexkjøpsloven eller alminnelig straffelov.

– Det vurderer jeg fortsatt, og jeg har tatt kontakt med advokat, sier hun.

NRK tilbakeviser hevntanker

NRK tilbakeviser kritikken og sier at det overhodet ikke var snakk om hevn eller forsøk på å stilne stemmen til Kari Jaquesson i pornodebatten.

– Men vi tar klagerne på største alvor, sa kringkastingssjef Thor Gjermund Eriksen.

Underholdningsredaktør Charlo Halvorsen sa at programmet forsøker å si noe om grensene for krenkelse i 2015, tidvis på en morsom måte.